Bourse vu Lëtzebuerg
D'Bourse vu Lëtzebuerg, offiziell Bourse de Luxembourg, op Englesch Luxembourg Stock Exchange, gekierzt LuxSE ass eng Wäertpabeierbourse zu Lëtzebuerg. Se huet hire Sëtz an der Stad Lëtzebuerg.

Geschicht

Ufank 

D'Lëtzebuerger Bourse gouf duerch e Gesetz vum 30. Dezember 1927 an e groussherzoglechen Arrêté vum 22. Mäerz 1928 geschaf.

D'Société anonyme vun der Bourse de Luxembourg gouf de 5. Abrëll 1928, mat 7.000 Aktien zum Präis vun 1.000 Frang gegrënnt. Ursprénglech war geplangt, datt d'Bourse am Oktober 1928 sollt opgoen.

Den 1. Februar 1929 gouf déi éischt Lëscht vun den agreéierte Banken, Banquieren an Händler, déi duerften op der Bourse handelen, publizéiert. Den 9. Mäerz gouf déi éischt Lëscht vun de Valeuren (Aktien an Obligatiounen), déi op der Bourse gehandelt wäerte ginn, publizéiert
Den 3. Mee 1929 gouf bekannt, datt d'Bourse zesumme mat der Spuerkeess eng Liquidatiounkeess ageriicht huet, an datt déi Banken, Banquieren an Händler, déi op der Bourse fir den Handel zougelooss sinn, mussen e Kont bei der Spuerkeess hunn, fir hir Transaktioune vun der Bourse ofzewéckelen.

D'Bourse gouf schlussendlech de 6. Mee 1929 opgemaach. Bei der éischter Sessioun waren 22 kotéiert Gesellschaften dobäi. De Sëtz war op Nummer 11, an der Neipuertsgaass.

D'Bourse am 21. Joerhonnert 

Am Januar 2014 ass d'Bourse an en neit Gebai geplënnert an ass elo op 35A, Boulevard Joseph II.

 
D'Lëtzebuerger Bourse ass an der Cote vun Obligatiounen an Investmentfongen (OPC) spezialiséiert. 2005 ware 24.292 Emprunten op der Lëtzebuerger Bourse cotéiert. D'Hallschent dovu sinn an Euro ausgedréckt. Hiren Ëmsaz huet 2000 4.591,3 Milliounen Euro erreecht, mat engem Undeel vun 73 % vun den Emprunten, déi an Euro libelléiert sinn. Et ginn och Aktië cotéiert (242 Positiounen am Joer 2004, dovu 44 Aktië vu Lëtzebuerger Gesellschaften). D'Lëtzebuerger Bourse publizéiert en eegenen Index, de LuxX.

2016 huet d'Bourse de Luxembourg de Luxembourg Green Exchange (LGX) gegrënnt, weltwäit déi éischt Plattform, déi sech exklusiv mat ekologeschen, sozialen an nohaltege Finanzzoulage befaasst.

Zënter Abrëll 2021 leet d'Julie Becker als Chief Executive Officer (CEO) d'Lëtzebuerger Bourse.

Am August 2021 war d'Lëtzebuerger Regierung nach mat 12 % un der Bourse vu Lëtzebuerg bedeelegt.

E puer Meilesteng 
 30. Dezember 1927: Gesetz iwwer d'Kreatioun vun der Bourse
  1929: Éischten Handelsdag
 21. Abrëll 1969: D'international Emprunte ginn an hirer Ursprongswärung cotéiert
 17. Mäerz 1981: D'Gold gëtt cotéiert
 1991: Aféierung vun engem computergesteierten Handel
 14. Februar 1997: Den éischten an Euro ausgedréckten Emprunt kënnt op de Kursziedel
  1999: de LuxX Index gëtt agefouert
 2000: Konventioun iwwer d'Zesummenaarbecht mat der Bourse Euronext
 2016: Grënnung vum Luxembourg Green Exchange (LGX)

Presidente vum Verwaltungsrot 
 Aloyse Meyer (1928-1948)
 Victor Buck (1948-?)
 Tony Neuman
 Paul Weber (1964-1976)
 Carlo Hemmer (1977-1988)
 Edmond Israel (1989-1996)
 Remy Kremerzanter (1997-2000)
 Jean Krier (2001-202011-03)
 Raymond Kirsch (2004-2011)
 Frank Wagener (2011-2021)
 Alain Kinsch (zanter 2021)

Um Spaweck 

Finanzsecteur zu Lëtzebuerg